เรื่อง ขอให้ช่วยบูรณะซอย/ทางสาธารณะประโยชน์เข้าสู่ที่ดินโซนสีเม็ดมะปราง แขวงคลองสามประเวศ (บริเวณสถานีบรรจุและแยกสินค้ากล่อง ลาดกระบัง)
   โดยที่ดินดังกล่าวมีเนื้อที่รวมทั้งหมดประมาณ 59 ไร่ แบ่งเป็นแปลงเล็กๆประมาณ 200 แปลง ตั้งอยู่ระหว่างซอยเจ้าคุณทหารฟากใต้ (ช่วงซอย ICD 3 และ IDC5) กับคลอง 4 ฝั่งตะวันตก ซึ่งเดิมเป็นที่ดินจัดสรรของกรมสรรพากรเพื่อเป็นสวัสดิการให้กับข้าราชการ โดยมีทางสาธารณะประโยชน์ (โดยกรุงเทพมหานคร) จำนวน 2 เส้นทาง สามารถเข้าถึงที่จัดสรรดังกล่าวได้ทุกแปลง แต่ปัจจุบันทางสาธารณะประโยชน์ดังกล่าวถูกทิ้งร้างให้อยู่ในสภาพรกชัฏ ไม่สามารถใช้การได้เลย อันเป็นเหตุให้เจ้าของที่ดินเกือบทุกแปลงไม่สามารถเข้าไปทำประโยชน์ในที่ดินดังกล่าวได้ตามวัตถุประสงค์ในการจัดซื้อที่ดินตั้งแต่ต้น ยกเว้นเฉพาะแปลงต้นซอยที่อยู่ติดกับซอยเจ้าคุณทหาร จึงจำเป็นต้องทิ้งร้างที่ดินดังกล่าวโดยไม่ได้ทำประโยชน์ อันเป็นเหตุให้ถูกเขตลาดกระบังใช้มาตรการทางภาษีกับเจ้าของที่ดิน โดยการเก็บภาษีที่ดินและสิ่งปลูกสร้างในอัตราที่สูงมากกว่าที่ดินประเภทอื่นๆ ทั้งๆที่การทิ้งที่ดินให้ว่างเปล่านั้นเป็นเหตุพ้นวิสัยและเกิดกับที่ดินเกือบทุกแปลงเพราะกรุงเทพมหานครไม่ได้บูรณะทางสาธารณะประโยชน์เังกล่าวมานานมากแล้ว จึงควรได้รับการยกเว้นการลงโทษทางภาษีตามกฎกระทรวง เรื่องกำหนดที่ดินและสิ่งปลูกสร้างที่ทิ้งไว้ว่างเปล่า พ.ศ. 2562
 	ปัจจุบันที่ดินจัดสรรเฟสดังกล่าวตามแผนผังกำหนดการใช้ประโยชน์ที่ดินที่ได้จำแนกประเภทท้ายกฎกระทรวง ให้ใช้บังคับผังเมืองรวมกรุงเทพมหานคร พ.ศ. 2556 ได้จัดพื้นที่ดังกล่าวเป็นโซนสีเม็ดมะปราง เป็นที่ดินประเภทคลังสินค้า โดยมีวัตถุประสงค์เพื่อเป็นคลังสินค้า เพื่อการขนส่งในระดับภูมิภาคเอเชียตะวันออกเฉียงใต้  จึงเป็นที่ดินที่มีศักยภาพสูงในการพัฒนาเพื่อใช้ประโยชน์ในด้านต่างๆทั้งอุตสาหกรรม สำนักงานบริษัทธุรกิจการส่งออกหรือนำเข้า คลังสินค้า หรือที่อยู่อาศัยได้เป็นอย่างดี เนื่องจากไม่ไกลจากใจกลางกรุงเทพมหานคร และมีความสะดวกในการคมนาคม เพราะถ้าสามารถเดินทางออกสู่ซอยเจ้าคุณทหารได้ จะสามารถเชื่อมต่อกับถนนสายหลักถึง 3 สายคือถนนเจ้าคุณทหาร ถนนร่มเกล้า และถนนกรุงเทพ-ชลบุรี สายใหม่ นอกจากนี้ยังอยู่ใกล้สถานีรถไฟฟ้าแอร์พอตลิงค์ และสนามบินนานาชาติสุวรรณภูมิ และยังสามารถใช้การขนส่งระบบรางเชื่อมต่อกับท่าเรือแหลมฉบัง
	จึงเรียนมายังท่านผู้ว่าราชการกรุงเทพมหานคร เพื่อขอความอนุเคราะห์ให้ช่วยปรับปรุงทางสาธารณะประโยชน์ดังกล่าว ที่เหลืออยู่เพียง2ซอย คือซอยระหว่างซอย ICD3 และ ICD5 ให้สามารถเชื่อมต่อที่ดินจัดสรรดังกล่าวกับซอยเจ้าคุณทหารได้ รวมทั้งจัดให้มีสาธารณูปโภคที่จำเป็นเพื่อให้เจ้าของที่ดินสามารถเข้าไปพัฒนาที่ดินของตนเองได้ ทั้งนี้เพื่อเหตุผลดังต่อไปนี้
1) ให้ตรงตามเจตนารมณ์ของผู้จัดสรรที่ดิน (กรมสรรพากร) ที่ได้ยกทางสาธารณะประโยชน์ของโครงการให้กับกรุงเทพมหานครเพื่อจะได้ทะนุบำรุงทางสาธารณะประโยชน์ดังกล่าวให้มีสภาพดีและใช้การได้
2) เจ้าของที่ดินทุกคนก็ได้จ่ายภาษีที่ดินมาโดยตลอดเป็นเวลาเกือบ 50 ปี โดยไม่ได้เรียกร้องสิ่งตอบแทน
3) เพื่อให้เจ้าของที่ดินจะได้พัฒนาที่ดินให้เกิดประโยชน์ทางธุรกิจและอุตสาหกรรมเพื่อเพิ่มมูลค่าทางเศรษฐกิจให้กับประเทศชาติ ซึ่งจะทำให้รัฐสามารถเก็บภาษีได้เพิ่มขึ้น
4) ทำให้เกิดการเปลี่ยนมือที่ดินมากขึ้น โดยเฉพาะกับที่ดินประเภทอุตสาหกรรมที่มีอยู่อย่างจำกัดและมีศักยภาพสูงเช่นนี้ซึ่งจะทำให้รัฐสามารถเก็บภาษีและค่าธรรมเนียมได้มากขึ้น
    ข้าพเจ้าและพวกหวังเป็นอย่างยิ่งว่าจะได้รับความกรุณาและความอนุเคราะห์จากท่านตามสมควร